Skont rapporti, dawn il-gruppi jinkludu kliem ta' mibegħda u anke theddid kontra attivisti Il-President ta’ Malta Marie-Louise Coleiro Preca qalet li ma kinitx taf li kienet membru ta’ gruppi fuq Facebook għall-partitarji Laburisti li kienu jinkludu kummenti ta’ mibegħda. Mal-gazzetta Times of Malta , il-President qalet li ħadet il-passi kollha neċċessarji biex toħroġ minn dawn il-gruppi li fi kliemha ma kinitx taf li hi membru tagħhom. Kien is-sit The Shift News li nnota kif gruppi ta’ uffiċjali Laburisti, inkluż il-Prim Ministru Joseph Muscat huma membri f’dawn il-gruppi, li skont is-sit jinkludu kummenti ta’ mibegħda u anke theddid. Fl-istess investigazzjoni rriżulta li f'dawn il-gruppi kien hemm ukoll il-President ta’ Malta. Fuq Facebook, persuna tista’ taqbad u tinkludi persuna oħra fi grupp mingħajr ma tinfurmaha. Il-każ tqajjem ilbieraħ fil-Parlament mid-Deputat Nazzjonalista Jason Azzopardi li semma kif dawn il-gruppi qed jiġu investigati wkoll minħabba dawk li sejjaħ bħala ‘attakki koordinati,” kontra attivisti kontra l-korruzzjoni u l-familja ta’ Daphne Caruana Galizia. Insista li ħafna mill-kummenti jiksru l-Att dwar il-Protezzjoni tad-Data u anke l-Kodiċi Kriminali u saħaq li skont il-liġi, theddid, kummenti abbużivi u insulti jistgħu jġorru magħhom piena ta’ 18-il xahar ħabs. Azzopardi stess qajjem dubji dwar kemm verament il-President ma kinitx taf li hi membru f’dawn il-gruppi u kkritika l-fatt li 24 siegħa wara l-artiklu fuq The Shift News , il-President kienet għadha membru.